Mi ara yili usumer d aɣsaw wayeḍ d asemmad-is, meḥsub yiwen d agejdan wayeḍ yugel ɣur-s, d asagel. Asagel mebla tasɣunt ; ulac tasgunfut gar yisumar : amedya : « tebɣa ad truḥ », ma d tibawt ; nessemras kan yiwet n tzelɣa n tibawt i sin n yisumar :amedya : «ur tebɣi ara ad truḥ ». Asagel s tesɣunt, ma yezmer usumer amugil ad d-yuɣal ɣer tazwara n tefyirt war ma ibeddel unamek n tefyirt, amedya : «tuɣal s imawlan-is imi ur tesɛi ara aqcic → imi ur tesɛi ara aqcic, tuɣal s imawlan-is ». Daɣen ma ur tezmir ara tesɣunt ad tili deg taggara n ukenseɣru : amedya : « tuɣal s imawlan-is, ur tesɛi ara aqcic imi » →tafyirt-a ur teɣti ara.